Ελλάδα: Επεισόδια στις παρελάσεις για την 25η Μαρτίου
με ισχυρή παρουσία αστυνομικών και ρίψη χημικών ολοκληρώθηκαν οι εκδηλώσεις στην περιφέρεια
Η επέτειος της 25 Μαρτίου τιμήθηκε στην Αθήνα. Η στρατιωτική παρέλαση έγινε μόνο από πεζοπόρα τμήματα, ενώ διήρκεσε μόλις μισή ώρα. Την παρακολούθησαν ο Πρόεδρος της Δημοκρατίας Κάρολος Παπούλιας , ο Πρωθυπουργός Λουκάς Παπαδήμος, η στρατιωτική ηγεσία μέλη της κυβέρνησης, επίσημοι προσκεκλημένοι και δημοσιογράφοι, αλλά ελάχιστος κόσμος και για πρώτη φορά χωρίς τους αναπήρους πολέμου που αποφάσισαν να διαμαρτυρηθούν δια της απουσίας τους. Το κέντρο της Αθήνας γύρω από τον Άγνωστο Στρατιώτη και την εξέδρα των επισήμων είχε γίνει απροσπέλαστο φρούριο από 4000 αστυνομικούς για να αποφευχθούν επεισόδια. Μπορεί όμως στην Αθήνα να μην σημειώθηκαν επεισόδια, αλλά σε περιφερειακούς δήμους και στην επαρχία παρά τα μέτρα ασφαλείας, ομάδες πολιτών διαμαρτυρήθηκαν, προσπάθησαν να διασπάσουν τα εμπόδια, απωθήθηκαν από άντρες των ΜΑΤ και έπεσαν δακρυγόνα. Στην Πάτρα, έγινε η παρέλαση με καθυστέρηση. Φοιτητές προσπάθησαν να φθάσουν στην εξέδρα και δακρυγόνα έφθασαν στις καφετέριες, όπου γονείς με παιδιά βγήκαν διαμαρτυρόμενοι και πετούσαν ότι έβρισκαν στους αστυνομικούς. Στο Ηράκλειο της Κρήτης, η παρέλαση δεν έγινε γιατί ο κόσμος εισέβαλε στο χώρο της παρέλασης και έγινε χρήση χημικών. Το ίδιο και στα Χανιά. Ούτε στην Χίο έγινε η παρέλαση, ενώ στο Ναύπλιο και την Κοζάνη οι υφυπουργοί Γιάννης Μανιάτης και ο Πάρις Κουκουλόπουλος φυγαδεύτηκαν για να μην γίνουν ακόμη πιο σοβαρά τα επεισόδια που προκάλεσε η παρουσία τους στον εορτασμό των πόλεών τους. Στην Θεσσαλονίκη, διαδηλωτές πετούσαν νερά και καφέδες με συνθήματα κατά των λίγων πολιτικών που πήγαν στην παρέλαση, ενώ υπήρξαν και προσαγωγές. Στην Λάρισα, μαθητές έκαναν χειρονομίες και σημειώθηκαν συμπλοκές μετά την λήξη της παρέλασης. Στην Χαλκίδα οι μαθητές παρέλασαν με ένα τσιρότο στο στόμα τους. Στον Πειραιά οι μαθητές γύρισαν την πλάτη στους επισήμους, ενώ πίσω από τα κάγκελα είχαν αναρτηθεί πανό με συνθήματα, ενώ στην Νέα Σμύρνη ο δήμος αποφάσισε να μην γίνει παρέλαση και οι μαθητές παρέλασαν μόνοι τους με συνθήματα όπως «Με 400 ευρώ δεν ζεις επαναστατείς». Από τις δηλώσεις των επισήμων εκτός από τα καθιερωμένα ξεχώρισε και το κλείσιμο του Προέδρου της Δημοκρατίας που είπε: «Σήμερα ο ελληνικός λαός δίνει μια σκληρή μάχη. Σήμερα η κραυγή σε όλες τις πρωτεύουσες, είμαστε όλοι Έλληνες, σημαίνει ότι πολλοί αποδέχονται ότι ο αγώνας μας είναι σκληρός. Με ομόνοια και σύμπνοια θα τα καταφέρουμε».